Talous- ja sosiaalikomitean lausunto aiheesta "Ehdotus neuvoston direktiiviksi 14 päivänä helmikuuta 1994 annetun neuvoston direktiivin 94/4/EY muuttamisesta ja Saksaan ja Itävaltaan sovellettavan väliaikaisen poikkeustoimenpiteen voimassaolon jatkamisesta" () (98/C 410/05)

Neuvosto päätti 8. syyskuuta 1998 Euroopan yhteisön perustamissopimuksen 99 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Talous- ja sosiaalikomitea antoi lausunnon valmistelun "Yhtenäismarkkinat, tuotanto ja kulutus" -jaoston tehtäväksi ja nimitti Giannino Bernabein yleisesittelijäksi.

Talous- ja sosiaalikomitea hyväksyi 13. 15. lokakuuta 1998 pitämässään 358. täysistunnossa (lokakuun 15. päivän kokouksessa) pitämässään 358. täysistunnossa seuraavan lausunnon. Äänestyksessä annettiin 87 ääntä puolesta ja kolme vastaan kuuden pidättyessä äänestämästä.

1. Johdanto

1.1. Komissio ehdottaa määräaikaisia toimenpiteitä, joilla pidennettäisiin Saksan ja Itävallan oikeutta poiketa matkustajia koskevasta verovapausjärjestelmästä. Poikkeussäädösten perusteella kyseiset valtiot ovat voineet vuodesta 1994 vuoden 1997 loppuun säilyttää verovapauden enimmäisarvon 75 ecussa muissa yhteisön jäsenvaltioissa voimassa olevan 175 ecun sijaan sellaisten tavaroiden osalta, joita tuovat maahan matkailijat, jotka tulevat Saksan ja Itävallan alueelle nämä valtiot muihin kuin Euroopan unionin jäsenvaltioihin tai Efta-maihin yhdistävien maarajojen kautta tai mahdollisesti rannikkomerenkulkuväylien kautta. Tällaisia maita ovat Puola, T Osekin tasavalta, Slovakia, Unkari ja Slovenia.

1.2. Saksa ja Itävalta perustelivat poikkeustoimenpiteitä niitä ensimmäistä kertaa anoessaan kotimarkkinoidensa ja itäisten rajanaapurien välisillä huomattavilla hintaeroilla sekä sillä, että niiden ja kyseisten maiden välisten maarajojen välittömässä läheisyydessä toimii useita verovapaita myymälöitä, jotka "haittaavat kyseisten jäsenvaltioiden sisäistä kauppaa" ja "aiheuttavat niille merkittäviä verotulojen menetyksiä".

1.3. Komission ehdotukset vastaavat Saksan ja Itävallan viranomaisten esitystä jatkaa poikkeustoimenpiteen voimassaoloa vuoden 2002 loppuun asti. Tätä perusteltiin sillä, että edellä mainitut ilmiöt ovat pysyneet ennallaan tai vahvistuneet.

1.4. Vaikka komissio vahvistaakin aiempia poikkeustoimia koskevien neuvoston direktiivin 94/75/EY () ja neuvoston asetuksen (EY) N:o 3316/94 () soveltamisalat, se ehdottaa, että 1. tammikuuta 1999 alkaen siirrytään käyttämään uutta verovapautuksen enimmäisarvoa, joka on vähintään 100 ecua. Komissio ehdottaa myös, että Saksa ja Itävalta korottavat yhteisesti raja-arvoa asteittain siten, että ne voivat siirtyä viimeistään 1. tammikuuta 2003 soveltamaan kyseisiin tavaroihin yhteisön nykyistä enimmäisarvoa.

2. Yleistä

2.1. Komitea toteaa, että vaikka Saksassa ja Itävallassa on jo sovellettu usean vuoden ajan vuodesta 1994 aina nykyhetkeen asti säädöksiä, joiden perusteella kyseisillä mailla on oikeus poiketa matkustajia koskevasta yhteisön vero- ja tullivapausjärjestelmästä, Saksan ja Itävallan viranomaiset perustelevat poikkeustoimenpiteen jatkamista jatkuvilla taloudellisilla vaikeuksilla etenkin tekstiili-, elintarvike- ja rakennusmateriaalialoilla. Tämän vuoksi yhteisön järjestelmään kuuluvan normaalin 175 ecun verovapausraja-arvon välitön käyttöönotto haittaisi teollista sekä talous- ja sosiaalirakennetta edellä mainituilla raja-alueilla, joilla kasvu on jo nyt hitaampaa ja joiden työttömyysaste on korkeampi kuin kyseisten maiden muilla alueilla.

2.2. Komitea korostaa kuitenkin sitä, että poikkeustoimenpidettä sovellettaessa on noudatettava asetettuja suppeita määräaikoja ja sitä on purettava asteittain, jottei loukata yhtenäismarkkinoiden ja liittymistä edeltävän vahvistetun strategian mukaisen laajentumisprosessin logiikkaa. Komitea on käsitellyt strategiaa useaan otteeseen lausunnoissaan ja korostanut valmistelujen ja kumppanuuden tärkeyttä sekä sitä, että unionin olisi laajentumisvalmistelujen yhteydessä kiinnitettävä huomiota rajanylittävän ja alueellisen yhteistyön kehittämiseen. Komitea on ehdottanut, "että Euroopan unioni jatkaa toimintasuunnitelmien muodossa antamaansa vahvaa tukea hakijamaiden välisen kauppavaihdon ja yhteistyön kehittämiselle etenkin raja-alueilla ja naapurivaltioiden kesken (1)

(1) EYVL C 157, 25.5.1998.".

2.3. Komitea on samaa mieltä komission kanssa siitä, että kyseistä verovapautusta olisi korotettava vähintään 100 ecuun jo 1. päivästä tammikuuta 1999 lukien ja että enimmäisarvoa on korotettava asteittain aina vuoden 2002 loppuun asti, kunnes saavutetaan normaali, koko yhteisössä sovellettava enimmäisarvo. Komitean mielestä tällaisen korotuksen olisi oltava huomattava jo vuodesta 2000 lähtien, ja mikäli asianomaiset jäsenehdokasmaat toteuttavat konkreettisesti niille asetetun aikataulun siirtää sisämarkkinoita koskeva yhteisön säännöstö osaksi omaa lainsäädäntöään, enimmäisarvoa olisi yhteisöpolitiikan yhtenäisyyden vuoksi korotettava aiottua nopeammin kilpailuvääristymien estämiseksi.

3. Päätelmät

3.1. Komitea kannattaa edellä mainitut seikat huomioon ottaen komission ehdotuksia pidentää vielä (viimeisen) kerran niiden määräaikaisten ja asteittain supistuvien poikkeustoimenpiteiden voimassaoloa sovitun aikataulun mukaisesti, jotka koskevat matkustajien tuomiin tavaroihin sovellettavaa yhteisön verovapausjärjestelmää. Tässä yhteydessä on otettava huomioon, että Euroopan unionin on pantava nopeasti täytäntöön asianomaiset kansainväliset sitoumuksensa ja erityisesti sovellettava täysimääräisesti ja koko alueellaan Kioton yleissopimuksessa tullittomuudelle määrättyä 150 SDR:n (special drawing rights, erityisnosto-oikeus) enimmäisarvoa.

3.2. Komitea suosittaa myös, että asianmukaiset toimet Phare-ohjelmaan kuuluvien nykyisten tuki- ja yhteistyövälineiden, liittymistä valmistelevan uuden välineen sekä alueiden välisten ja rajanylittävien yhteisön yhteistyöaloitteiden puitteissa aloitetaan mahdollisimman pian, jotta edistetään ja nopeutetaan talous- ja työllisyystilanteen tervehdyttämistä sekä sisämarkkinasäännöstön ja yhteisön tulli- ja verotuspoliittisten säädösten täydellistä soveltamista asianomaisilla alueilla.

Bryssel 15. lokakuuta 1998.

Talous- ja sosiaalikomitean puheenjohtaja

Beatrice RANGONI MACHIAVELLI

() EYVL C 273, 2.9.1998, s. 8.

() EYVL L 365, 30.12.1994, s. 52.

() EYVL L 38, 18.2.1995, s. 19.